Vasszilvágy Község Önkormányzata Képviselő-testületének 10/2019 (X.25.) önkormányzati rendelete
a Képviselő-testület szervezeti és működési szabályzatáról

[bookmark: _GoBack]Vasszilvágy Község Önkormányzata Képviselő-testülete az Alaptörvény 32. cikk (2) bekezdésében maghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:
1. Általános rendelkezések
1. § (1) Az Önkormányzat hivatalos megnevezése Vasszilvágy Község Önkormányzata
(2) Az Önkormányzat székhelye 9747 Vasszilvágy, Rákóczi u. 25.
(3) Az önkormányzati jogok gyakorlására feljogosított szervezet: Vasszilvágy Község Önkormányzatának Képviselő-testülete (a továbbiakban: képviselő-testület).
(4) Az önkormányzat működési területe: Vasszilvágy község közigazgatási területe.
(5) Az Önkormányzat hivatala: Söptei Közös Önkormányzati Hivatal, székhelye 9743 Söpte, Petőfi Sándor utca 61. (a továbbiakban: Hivatal).
2. Feladatok és hatáskörök
2. § Az Önkormányzat által használt kormányzati funkciókat az 1. melléklet tartalmazza.
3. § A Képviselő-testület az alábbi hatásköreit a polgármesterre ruházza
a) külföldiek ingatlan szerzésével kapcsolatos nyilatkozat megtétele
b) a köztemetés elrendelése, költségeinek megtérítése, méltányosság megállapítása,
c) az önkormányzat jelképei használatának engedélyezése;
d) a közterület használat engedélyezése;
e) a közterület filmforgatási célú használatához szükséges hatósági szerződés jóváhagyása,
f) a közútkezelői hozzájárulás iránti kérelmek elbírálása;
g) a közműépítéshez, illetve az azokra való rákötésekhez szükséges tulajdonosi nyilatkozatok megtétele;
h) eseti támogatás elbírálása
i) temetési támogatás elbírálása
j) szakmai konzultáció, szakmai tájékoztatás nyújtása településképpel kapcsolatban
k) településképi bejelentési eljárás
l) települési kötelezési eljárás
3/A. § A Képviselő-testület az alábbi hatásköreit a jegyzőre ruházza át:
a) gyógyszertámogatás elbírálása
b) települési támogatások felhasználásának ellenőrzése”
c) házszámok megállapítása
4. § 
5. § 
3. A Képviselő-testület működése
6. § (1) A Képviselő-testület évente legalább hat ülést tart.
(2) A Képviselő-testület ülésén a Vasszilvágy székhellyel működő társadalmi szervezetek képviselői a tevékenységüket érintő kérdésekben tanácskozási joggal vesznek részt.
7. § A polgármesteri és az alpolgármesteri tisztség egyidejű betöltetlensége vagy egyidejű tartós akadályoztatásuk esetén a Képviselő-testület ülését a korelnök hívja össze, és vezeti.
8. § (1) Az ülés meghívóját –esetenként az írásbeli előterjesztéseket- képviselők és a jegyző részére legalább az ülés időpontja előtt 5 nappal el kell juttatni. A meghívó és az írásbeli előterjesztések kézbesítése – a képviselővel egyeztetett módon - történhet nyomtatott formában nem tértivevényes, sima levélként hivatali kézbesítés útján vagy elektronikus formában.
(2) A lakosságot a Képviselő-testület üléseinek időpontjáról az ülés meghívójának az ülés időpontja előtt legalább 5 nappal az Önkormányzat hirdetőtábláján (9747 Vasszilvágy, Rákóczi u. 25.) történő kifüggesztése útján kell tájékoztatni.
(3) A lakosság és a helyi szervezetek közvetlen tájékoztatása, a fontosabb döntésekbe való bevonása érdekében a polgármester lakóssági fórumot hív össze.
a) A fórumon szóban, vagy azt követő 8 napon belül írásban tehet a lakosság, vagy az érintett szervezet észrevételt, véleményt.
b) A vélemények beérkezéséről visszaigazolást kell küldeni.
c) A névtelenül beérkezett véleményeket nem kell figyelembe venni.
d) A jegyző a beérkezett véleményeket, a véleményező nevét és levélcímét - visszaigazolás küldése elkészítendő összefoglaló céljából - legkésőbb a véleményezett önkormányzati döntés hatálybalépésétől számított másfél évig kezeli. Amennyiben a véleményezett önkormányzati döntés nem lép hatályba, a véleményező nevét és levélcímét legkésőbb a vélemény beérkezését követő egy éven belül törölni kell.
e) A véleményező adatainak kezeléséhez szükséges hozzájárulást a személyes adatok védelméről és a közérdekű adatok nyilvánosságáról szóló törvényben foglalt vélelem szerint a jelen szakaszban meghatározott adatkezelések tekintetében megadottnak kell tekinteni. E tényre és a véleményező adatait érintő adatkezelés szabályaira a vélemény megadása előtt a véleményező figyelmét megfelelően fel kell hívni.
f) A polgármester mérlegeli a beérkezett véleményeket és azokról, valamint az elutasított vélemények esetében az elutasítás indokairól összefoglalót készít, amelyet a honlapon a véleményezők listájával együtt az önkormányzati döntés-tervezetnek a képviselő-testület tagjai részére történő megküldésekor közzétesz. Az összefoglalót az önkormányzati döntés-tervezet előterjesztéséhez mellékelni kell.
9. § A meghívó tartalmazza
a) az ülés helyét és idejét;
b) a javasolt napirendeket és azok előterjesztőit.
10. § (1) Az előterjesztés tartalmazza
a) az elemző részt, mely ismerteti az előterjesztés tárgyát, az azt érintő jogszabályi rendelkezéseket, mindazokat a tényeket, adatokat, körülményeket, melyek segítik, indokolják a döntéshozatalt;
b) a döntési javaslat részt, mely lehet határozati javaslat vagy rendelet-tervezet.
(2) szóbeli előterjesztés során az (1) bekezdésben szabályozott szerkezeti felépítést kell követni.
(3) Az előterjesztés benyújtására jogosult:
a) a települési képviselő;
b) a bizottság;
c) a polgármester;
d) a jegyző.
11. § (1)
(2) A Képviselő-testület rendkívüli üléseit - az (1) bekezdésben meghatározottak kivételével - a tervezett ülésekre vonatkozó szabályok alapján kell összehívni.
(3) Mind a tervezett, mind a rendkívüli üléseken tárgyalhat a Képviselő-testület a meghívóban szereplő napirenden túl később kiküldött vagy akár az ülés elején kiosztott írásbeli vagy az ülésen szóban ismertetett előterjesztéseket. A sürgősségi indítványt az ülés vezetője a napirendi javaslat megtételekor ismerteti. A sürgősségi indítvány tárgyalásáról a Képviselő-testület a napirend megállapításával együtt dönt. Vita esetén az ülés vezetője önálló szavazásra bocsátja a sürgősségi indítványt.
(4) Amennyiben a Képviselő-testület tagjai nem jelennek meg határozatképes számban, a Képviselő-testület újabb ülése az elmaradt ülésnek megfelelő napirenddel akár az (1) bekezdésben meghatározott módon és határidővel összehívható. Amennyiben a feltételei fennállnak, a (3) bekezdésben szabályozott sürgősség indítvány ilyenkor is tárgyalható.
12. § Az ülés vezetőjének feladatai:
a) megnyitja az ülést;
b) megállapítja, és figyelemmel kíséri a határozatképességet;
c) ismerteti a napirendi javaslatot és a sürgősségi indítványokat;
d) napirendi pontonként megnyitja, vezeti, lezárja, összefoglalja a vitát;
e) a hozzászólók részére megadja a szót, azt megtagadja vagy megvonja;
f) figyelmezteti a hozzászólót, amennyiben eltér a tárgytól, vagy az üléshez nem illő vagy másokat sértő megfogalmazást használ;
g) rendreutasítja, vagy a hallgatóság soraiból kiutasítja azt, aki az üléshez méltatlan magatartást tanúsít, vagy annak rendjét zavarja;
h) szavazásra bocsátja a határozati javaslatokat és a rendelettervezeteket;
i) szünetet rendel el;
j) berekeszti az ülést.
13. § (1) A Képviselő-testület napirend előtt
a) meghallgatja a polgármester beszámolóját a két ülés közötti időszak fontosabb eseményeiről;
b) dönt a lejárt határidejű határozatok végrehajtásáról szóló beszámolók, valamint az átruházott hatáskörben hozott intézkedések elfogadásáról;
c) dönt a képviselői interpellációra adott írásbeli válasz elfogadásáról.
(2) Az ülés napirendjét a Képviselő-testület határozattal állapítja meg.
(3) Napirendi pont tárgyalásának elhalasztására az előterjesztő vagy bármelyik képviselő javaslatot tehet. Amennyiben a Képviselő-testület a napirendi pont tárgyalásának elhalasztásáról dönt, akkor kitűzi az újratárgyalás időpontját vagy határidejét.
(4) A napirend tárgyalását követően kerül sor a képviselői kérdések, interpellációk, javaslatok megtételére.
14. § (1) A települési képviselő felvilágosítás kérési jogosultságát kérdés vagy interpelláció formájában gyakorolhatja. Az interpellációra adott válasz elfogadásáról az interpelláló képviselő nyilatkozatát követően a Képviselő-testület dönt. A kérdésre adott válasz elfogadásáról a Képviselő-testület nem hoz döntést.
(2) A testületi ülésen kívül benyújtott kérdésre vagy interpellációra csak akkor kötelező a következő testületi ülésen válaszolni, ha a benyújtás és a testületi ülés időpontja között legalább 15 nap van. Amennyiben nincs, akkor a válaszadás határideje a benyújtástól számított 15 nap.
(3) A testületi ülésen kívül benyújtott kérdéseket és interpellációkat, valamint az arra testületi ülésen kívül adott válaszokat valamennyi települési képviselővel ismertetni kell. Amennyiben az interpellációra történő válaszadásra nem képviselő-testületi ülésen kerül sor, akkor annak elfogadásáról a Képviselő-testület a következő testületi ülésen dönt.
(4) A képviselő írásban rendelet megalkotását, szóban és írásban határozat meghozatalát kezdeményezheti a képviselő-testületnél, a kezdeményezést a polgármesterhez kell eljuttatni.
15. § (1) Az ülés vezetője a napirendek tárgyalását a Képviselő-testület által elfogadott sorrendben nyitja meg.
(2) A napirend megnyitását követően először
a) írásbeli előterjesztés esetén az előterjesztő egészítheti ki szóban az előterjesztést;
b) szóbeli előterjesztés esetén az előterjesztő ismerteti azt.
(3) A (2) bekezdésben foglaltakat követően a Képviselő-testület tagjai és a tanácskozási joggal részt vevők kérdéseket intézhetnek az előterjesztőhöz, ismertethetik véleményüket, a döntésre vonatkozóan javaslatot tehetnek.
(4) A hozzászólalásokra a jelentkezés sorrendjében kerül sor.
(5) A hozzászólalás időtartamát az ülés vezetője 5 percre korlátozhatja, az idő túllépése miatt a szót a hozzászólótól megvonhatja.
(6) Azt a hozzászólót, aki a tárgytól eltér, illetve aki a korábbiakban elhangzottakat ismétli, az ülés vezetője figyelmezteti, melynek eredménytelensége esetén a szót megvonhatja.
(7) Az ülés vezetője kivételesen engedélyezheti, hogy a vitához a hallgatóság hozzászóljon.
(8) Amennyiben az ülésen olyan rendzavarás történik, ami a tanácskozás folytatását lehetetlenné teszi, a Képviselő-testület az ülést határozott időre félbeszakíthatja. Ha az ülés félbeszakad, csak újabb összehívásra folytatható.
(9) Amennyiben több hozzászóló nincs, az ülés vezetője a vitát lezárja. A vita lezárására bármelyik képviselő javaslatot tehet, erről a Képviselő-testület vita nélkül határoz.
(10) A jegyző legkésőbb a vita lezárását követően köteles jelezni a Képviselő-testületnek, ha a meghozni kívánt határozatot vagy a megalkotni kívánt rendeletet jogszabálysértőnek tartja. A jegyzőnek szót kell adni, ha a javaslat törvényességét illetően észrevételt kíván tenni.
16. § (1) A nyílt szavazás kézfeltartással történik.
(2) A titkos szavazás borítékba helyezett szavazólapon külön helyiség és urna igénybevételével történik. A titkos szavazást a Képviselő-testület által erre a célra létrehozott 3 főből álló bizottság bonyolítja le. A titkos szavazásról külön jegyzőkönyvet kell felvenni, amely tartalmazza a szavazás helyét, idejét, a szavazást lebonyolító bizottság tagjainak nevét, tisztségét, a szavazás során felmerült körülményeket, a szavazás eredményét. A titkos szavazással hozott döntést az ülésről készült jegyzőkönyvben alakszerű határozatba kell foglalni.
(3) A név szerinti szavazásnál a polgármester felolvassa a képvise1ők nevét ABC sorrendben, és a jelenlévő képviselők a nevük felolvasásakor "igen", "nem" vagy "tartózkodom" nyilatkozattal szavaznak. A szavazatok összeszámlálásáról a polgármester gondoskodik.
17. § (1) Önkormányzati rendelet alkotását kezdeményezheti:
a) a polgármester;
b) a képviselő;
c) a bizottság;
d) a jegyző.
(2) A rendelet szakmai előkészítése a jegyző feladata.
(3) A rendelet kihirdetése az Önkormányzat hirdetőtábláján (9747 Vasszilvágy, Rákóczi u. 25.) való kifüggesztéssel történik.
18. § (1) A Képviselő-testület valamennyi kérdésben számozott határozattal dönt.
(2) A Képviselő-testület által hozott határozatok tartalmazzák
a) a határozat megalkotójának teljes megjelölését;
b) határozat sorszámát, a meghozatal dátumát;
c) a Képviselő-testület által hozott döntést
d) a felelős és a határidő meghatározását, amennyiben a határozat utasítást, feladatot, felhatalmazást tartalmaz.
19. § (1)
(2) A képviselő, polgármester, a jegyző kérheti, hogy hozzászólását a jegyzőkönyv szó szerint tartalmazza.
(3) A képviselő, a polgármester vagy a jegyző javaslatára a Képviselő-testület dönthet arról, hogy a testületi ülés egészéről vagy egy-egy napirendje tárgyalásáról szó szerinti jegyzőkönyvet kell készíteni.
20. § (1) A Képviselő-testület által kötelezően legalább évente egyszer tartandó közmeghallgatáson legalább az alábbi napirendeket kell tárgyalni:
a) beszámoló a Képviselő-testület munkájáról;
b) tájékoztatás a környezet állapotáról;
c) közérdekű kérdések, javaslatok.
(2) A közmeghallgatás meghívóját legalább annak időpontja előtt 8 nappal kell az Önkormányzat hirdetőtábláján kifüggeszteni.
21. § (1) A települési képviselő köteles
a) tevékenyen részt venni a Képviselő-testület munkájában;
b) olyan magatartást tanúsítani, ami méltóvá teszi a közéleti tevékenységre, a választók bizalmára;
c) felkérés alapján részt venni a testületi ülések előkészítésében, valamint a különböző vizsgálatokban;
d) köteles a polgármesternek, illetve a bizottság elnökének legalább szóban bejelenteni, ha a Képviselő-testület vagy a bizottságának ülésén nem tud részt venni, vagy egyéb megbízatásának teljesítésében akadályoztatva van; a bejelentés elmaradása esetén a távollét igazolatlannak számít, kivéve, ha a képviselő a bejelentés megtételében is akadályoztatva volt, és az akadály elhárultát követően arról legkésőbb három munkanapon belül a polgármestert tájékoztatja;
e) a tudomására jutott titkot megőrizni.
(2) Az Mötv. 49. § (1) bekezdésében meghatározott személyes érintettségre vonatkozó bejelentési kötelezettség elmulasztása esetén a képviselő tiszteletdíját a Képviselő-testület legfeljebb 12 havi időtartamra legfeljebb 50 %-kal csökkenti. Ismételt mulasztás estén a csökkentést újra megállapítja azzal, hogy ilyenkor a csökkentés maximális mértéke a tiszteletdíj 75 %-a.
22. § (1) Képviselői kötelezettségszegés következményei az alábbiak:
(2) Ha a képviselő Magyarország helyi önkormányzatairól szóló 2011. évi CLXXXIX. törvényben meghatározott kötelezettségeit megszegi, a Képviselő-testület a képviselő tiszteletdíját legfeljebb 25 % - al, legfeljebb tizenkét havi időtartamra csökkenti. Ismételt kötelezettségszegés esetén a csökkentést újra megállapítja.
(3) Kötelezettségszegésnek minősül különösen a kétszeri igazolatlan távollét a képviselő-testületi, bizottsági ülésről, a testületi megbízás nem teljesítése, a személyes érintettségre vonatkozó bejelentési kötelezettség teljesítésének elmulasztása, a tanácskozáshoz nem illő, másokat sértő fogalmazás, figyelmeztetés utáni ismételt rendzavarás.
(4) A képviselő-testület a tiszteletdíj-csökkentés mértékének és időtartamának megállapításakor mérlegeli a kötelezettségszegés súlyát, következményeit és ismétlődő jellegét.
(5) Ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörében eljáró Integritás Hatóság a képviselő vagyonnyilatkozat-tételi kötelezettségével összefüggésben a képviselő méltatlanságát meg nem alapozó, kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tár fel, a képviselő-testület a képviselő részére megállapított tiszteletdíjat három havi időtartamra 25%-kal csökkenti.
4. A polgármester, az alpolgármester és a jegyző
23. § A polgármester tisztségét társadalmi megbízatásban látja el.
24. § A Képviselő-testület egy alpolgármestert választ társadalmi megbízatásban.
25. § (1) A jegyző jelzési kötelezettségének az Mötv 53. § (1) bekezdés k) pontja alapján a jogszabálysértés tudomására jutását követően haladéktalanul köteles eleget tenni.
(2) A jegyző és az aljegyzői tisztség egyidejű betöltetlensége, illetve tartós akadályoztatásuk esetén – legfeljebb hat hónap időtartamra – a jegyzői feladatokat a Söptei Közös Önkormányzati Hivatal anyakönyvvezetője látja el.
5. A Képviselő-testület bizottságai
26. § (1) A Képviselő-testület állandó bizottsága:Ügyrendi Bizottság (továbbiakban: Bizottság), melynek létszáma 3 fő.
(2) A Bizottság:
a) nyilvántartja és ellenőrzi a polgármester, a képviselők valamint hozzátartozóik vagyonnyilatkozatait,
b) kivizsgálja a polgármester és képviselők ellen kezdeményezett összeférhetetlenséggel, méltatlansággal kapcsolatos bejelentéseket, döntési javaslatát a Képviselő-testület elé terjeszti.
(3) A bizottság ülését az elnök, akadályoztatása esetén a korelnök hívja össze.
(4) A bizottság ülésére meg kell hívni a polgármestert és a jegyzőt,
(5) A bizottság tagja a jegyzőtől a bizottság feladatkörébe tartozó ügyben információt és tájékoztatást kérhet.
(6)
(7) A bizottság elnöke képviseli a bizottságot, feladata különösen:
a) tervezi és szervezi a bizottság tevékenységét
b) összehívja és vezeti a bizottság ülését,
c) gondoskodik a bizottság határozatainak, javaslatainak megfelelő továbbításáról,
d) beszámol a képviselő-testületnek a bizottság működéséről,
e) együttműködik a polgármesterrel.
(8) A bizottság munkáját a jegyző által kijelölt köztisztviselő segíti, akinek feladata a bizottsági ülésről jegyzőkönyv készítése és egyéb ügyviteli feladatok ellátása, melynek során a bizottság elnökének utasítása szerint jár el.
(9) Az elnök köteles a határozatban, indítványban megjelölt határidőn belülre összehívni a bizottságot:
a) a képviselő-testület határozatára,
b) a polgármester indítványára,
c) a jegyző indítványára
d) a bizottsági tagok legalább felének indítványára.
(10)
(11)
6. A társulások
27. § Az Önkormányzat az alábbi társulásokban vesz részt:
a) Szombathelyi Kistérség Többcélú Társulása,
b) Acsádi Óvodafenntartó Társulása,
c) Táplánszentkereszti Mikrotérségi Társulás
c) Nyugat-dunántúli Regionális Hulladékgazdálkodási Önkormányzati Társulás.
7. Záró rendelkezések
28. § (1) Jelen rendelet a 2019. október 25-én 17 óra 10 perckor lép hatályba.
(2) Hatályát veszti az Önkormányzat Szervezeti és Működési Szabályzatáról szóló 10/2014. (X.16.) önkormányzati rendelete.
1. melléklet
Az önkormányzat által használt kormányzati funkciók
011130 Önkormányzatok és önkormányzati hivatalok jogalkotó és általános igazgatási tevékenysége
013320 Köztemető-fenntartás és - működtetés
013360 Más szerv részére végzett pénzügyi-gazdálkodási, üzemeltetési, egyéb szolgáltatások
016080 Kiemelt állami és önkormányzati rendezvények
041233 Hosszabb időtartamú közfoglalkoztatás
041140 Területfejlesztés igazgatása
045120 Út, autópálya építése
045160 Közutak, hidak, alagutak üzemeltetése, fenntartása
051030 Nem veszélyes (települési) hulladék vegyes (ömlesztett) begyűjtése, szállítása, átrakása
052020 Szennyvíz gyűjtése, tisztítása, elhelyezése
052080 Szennyvízcsatorna építése, fenntartása, üzemeltetése
061020 Lakóépület építése
062020 Településfejlesztési projektek és támogatásuk
063080 Vízellátással kapcsolatos közmű építése, fenntartása, üzemeltetése
064010 Közvilágítás
066010 Zöldterület-kezelés
066020 Város-, községgazdálkodási egyéb szolgáltatások
072111 Háziorvosi alapellátás
074011 Foglalkozás-egészségügyi alapellátás
081030 Sportlétesítmények, edzőtáborok működtetése és fejlesztése
081045 Szabadidősport- (rekreációs sport-) tevékenység és támogatása
082042 Könyvtári állomány gyarapítása, nyilvántartása
082044 Könyvtári szolgáltatások
082091 Közművelődés- közösségi és társadalmi részvétel fejlesztése
082092 Közművelődés-hagyományos közösségi kulturális értékek gondozása
082094 Közművelődés-kulturális alapú gazdaságfejlesztés
107051 Szociális étkeztetés szociális konyhán
107052 Házi segítségnyújtás
